Det er slut med musikfestivaler, kunstudstillinger, workshops og atelierer i den gamle lakfabrik på Amager.

Siden 2010 har de store, rå lokaler på Prags Boulevard huset omkring 150 kreative iværksættere, men nu har ejeren af grunden, det hollandske firma Akzo Nobel, solgt de i alt fire bygninger.

Brugerne bød ellers et tocifret millionbeløb, finansieret via lån og private samarbejdspartnere, på ejendommen ud fra ønsket om at drive det alternative kulturhus PB43 videre med et ejerskab. Men Akzo Nobel valgte at sælge til anden side, nærmere bestemt til et firma, som vil oprette lagerhotel på grunden.